Sâmbătă s-a lansat primul traseu de pe Centura Cicloturistică București, traseu făcut prin păduri, câmpuri și pe șosele asfaltate ori pietruite. Peste 100 de bicicliști, majoritatea din București, dar și din localitățile limitrofe, au venit la inaugurarea acesteia. Centura reprezintă prima rețea de trasee turistice pentru bicicletă, care conectează comunități rurale din jurul Bucureștiului.

Inaugurarea oficială s-a făcut la orele 10 dimineața, prin premierea voluntarilor care au participat la marcarea traseului și care au și venit cu ideea acestuia: copiii din Clubul Tineri de Succes Ciocănești. La orele 11, bicicliștii au pornit pe traseu, de la Căminul Cultural Ciocănești- kilometrul 0 (aflat la circa 5 km de gara din comună).

Primul traseu finalizat măsoară 25 km și poate fi parcurs în aproximativ patru ore, la o viteză medie de pedalat și vreo două pauze pe parcurs. Traseul începe la Căminul Cultural din Ciocănești, unde este amenajată o parcare auto, pentru cei care vor să-și lase mașina acolo și să pornească mai departe pe două roți.

De acolo, urmează un ocol al lacului Zmeului, drumul continuând prin pădurea Codrii Vlăsiei- pădure în care se aude doar ciripitul păsărilor și foșnetul frunzelor de sub roțile de la bicicletă.

Pe traseu, bicicliștii se pot opri la producători locali (apicultori, producători de legume proaspete), la o degustare de vin la cramă în comuna Crețu și la o zonă de picnic, unde pot gusta produse proaspete pregătite de localnici.

Traseul trece prin satele Ciocăneşti, Decindea, Urziceanca, Vizureşti şi Creţu (harta de mai jos).

Proiectul are însă ca scop formarea a mai multor comunităţi rurale în jurul Bucureştiului, de circa 20-45 km distanţă rutieră, comunităţi care să reprezinte un mediu prietenos pentru cicloturism. Fondatorii vor să faciliteze, pe termen lung, accesul altor comunităţi rurale dintr-un perimetru aflat la aproximativ 25 – 35km de centrul Bucureştiului. Acest perimetru ar reprezenta întreaga Centură Ciclo Bucureşti.

Totodată, în fiecare sat va exista câte un punct de asistenţă tehnică gratuită la magazine locale ciclo-prietene (cu trusă de scule, în caz de pană etc.), se va face un centru de împrumut biciclete, vor fi semnalaţi producătorii locali (de fructe, legume, mături, ouă, brânză, vin și miere) şi obiectivele de interes, fiind dezvoltate totodată dotări de agrement.

Pe parcurs, se urmăreşte şi dezvoltarea de activităţi noi pe traseu: caiac, drumeţie, echitaţie, pescuit și un Park Agrement-Aventura.

Partenerii proiectului sunt Primăria Comunei Ciocăneşti, Asociaţia pentru Educaţie, Antreprenoriat şi Leadership, Asociaţia Adamos, Fundaţia Aldea-Tudorache, Cycling Romania şi Asociaţia pentru dezvoltare Comunitară Cioconeşti-DB, însă fondatorii lui îndeamnă la implicarea oricui în proiect, întrucât lucrurile s-ar mișca mai repede cu ajutor din partea oamenilor.

Etichete: biciclete bucuresti, realitatea